Je Girars d’Arguel, chevaliers, fais savoir à touz... que, bien porveheuz et bien avisez, non mie deceuz ne menez à ce per fraude, done, baille, quitte et outroie à touzjoursmais, par non et par cause d’eschange, à noble baron mon très chier et redoté seignour mons. Jehan de Chalon, signour d’Allay, et à ses hoirs, ma maison de Fontains et la vile avez toutes les apartenences, et quanque je ay, puis et doy avoir adit leu et à Liege, soit en homes, viles, bois, prez, rivieres, terres, tailles, censes, justices et en toutes autres choses, possessions et rentes, quel qu’eles soient, lesques choses sunt dou fié doudit mons. Jehan, et ce dou Liege est mons. de Monfacon, aquel il en acordoit dou fié, si come entre lour convendra, en eschange de la terre que lidiz messires Jehans m’a doné et assigney, à ma vie soulement, à Chalamont, en Boujaille et en la terre de Chalemont. Et le droit, la proprieté, la signorie et la possession desdites choses transporte et mete oudit mons. Jehan et en ses hoirs, et m’en suis dessasi et devesti... En tesmoing de ce, je ay mis mon propre seal en ces lettres, donées l’an mil CCC et set, le londi devant feste saint George.